Analysis of Forensic Psychiatric and Psychological Evaluations in Civil Proceedings of the Varna District Court Docket for the Period of 2007 to 2012 // Анализ на съдебнопсихиатричните и съдебнопсихологични експертизи в гражданския процес по описа на Окръжен съд – Варна за периода 2007 – 2012 година
Дисертационният труд е насочен към изследване на проблематиката в съдебнопсихиатричните и съдебнопсихологичните експертизи от граждански дела и съответните съдебни решения, постановени от Окръжен съд. В съдебнопсихиатричната експертиза за дееспособност е решаващо определянето на тежестта на синдрома, степента, при която настъпва загубата на адекватно преживяване за себе си и взаимоотношенията с околните. Оценката на тези състояния до този момент се прави въз основа само на клинико-емпиричните познания, без да има ясни критерии, които следва да се прилагат при конкретната оценка на граничните състояния - между дееспособност и ограничена дееспособност или между ограничена дееспособност и пълна недееспособност. При изследване на недееспособността няма изграден единен стандарт, който да гарантира унифицирането на съдебнопсихиатричната практика в областта на дееспособността. Неяснотите в критериите относно недееспособността водят до незадоволителна надеждност при изготвяне на съдебнопсихиатрична оценка от различни експерти. Целта на дисертационният труд е да се изследват и анализират съдебнопсихиатричните и съдебнопсихологичните експертизи от граждански дела и съответните съдебни решения, постановени от Окръжен съд - град Варна (ВОС), за срок от 5 (пет) години. За постигане на основната цел на дисертацията са решени научно- изследователски задачи, свързани с: - характеристика на освидетелстваните лица; - анализиране структурата на СПЕ по части; - анализиране експертизите и решенията в различните области на гражданското право: Закон за лицата и семейството; Закон за задълженията и договорите; Закон за наследството; Граждански процесуален кодекс; Семеен кодекс; Закон за отговорността на държавата и общините за вреди; Закон за защита от домашно насилие; Закон за защита срещу дискриминацията; - статистически анализ на основните групи диагностични оценки, водещи до приемане на недееспособност или ограничена дееспособност и тяхната клинична аргументация в експертизите; - анализиране посмъртните съдебнопсихиатрични и комплексни експертизи - анализиране експертните становища, отхвърлени от Съда, и повторно назначените експертни оценки. На база на научно-изследователската работа и приложените методи за анализ са направени следните приноси: 1. Доказана е необходимостта от изготвяне и приемане на Стандарт за структура на съдебнопсихиатричната експертиза, по който да бъдат изработвани експертизите с цел повишаване на качеството на експертната дейност. 2. За първи път в Р. България е проведено изследване върху експертизите в гражданския процес по дела на Окръжен съд – Варна. 3. За първи път се осъществява качествен анализ на изготвените съдебнопсихиатрични, съдебнопсихологични и комплексни експертизи. 4. За първи път са изследвани проблемите на неприетите СПЕ и причините, водещи до неприемането им. 5. Изготвен е Проекто-стандарт по съдебна психиатрия през 2014 година, приет от МЗ с участието на Маринов, П., Велинов, В., Ружчева, М., Филипова, В., Стефанов, Ст. За периода 2007 – 2012 г. бяха изследвани 327 освидетелствани лица, обекти на експертизи в гражданския процес по дела в Окръжен съд – Варна. От първичните СПЕ са приети от съда 304 (93,00 %), останалите 23 СПЕ не са приети от съдебните власти. Въпреки приемането на първичната СПЕ при 18 лица е била назначена последваща експертиза. От неприетите първични СПЕ трите са прекратени и четирите ex. letalis остават на това ниво, като не се били назначавани повторни експертизи. От отхвърлените 16 при първа СПЕ, само при три е била назначава повторна. При две лица има приети първична, вторична и третична СПЕ, като при едно от тях има отхвърлени първа и втора и приета трета СПЕ. Преобладаващата диагноза на неприетите първични СПЕ е параноидна шизофрения, прекратените СПЕ са без психиатрична диагноза, а при казусите с еx. letalis отново e налице параноидна шизофрения. Диагнозите на отхвърлените вторични СПЕ са параноидна шизофрения при три от освидетелстваните лица и посттравматично стресово разстройство при един освидетелстван. В заключение може да се каже, че резултатите от настоящото изследване категорично потвърждават необходимостта от създаването и приемането на Стандарт за структурата на съдебнопсихиатричната експертиза с цел повишаване както качеството на експертната дейност, така и подобряването на дейността на съдебната система, чрез намаляване на времето за издаване на съдебно решение и разходите за последващи експертизи.
forensic, psychiatric, psychological, evaluations, assessment, expertise, judicial, capacity, incapacity, standard, Психиатрия и медицинска психология / Psychiatry and Medical Psychology
Networked Digital Library of Theses and Dissertations